**PÁLYÁZATI FELHÍVÁS 2021**

**a társasházak és szövetkezeti lakóépületek felújítási, nagyobb volumenű karbantartási és korszerűsítési munkáinak támogatására**

Budapest Főváros XV. kerületi Önkormányzat Kerületfejlesztési Bizottsága (továbbiakban: Bizottság) pályázatot hirdet, a XV. kerületi társasházak és szövetkezeti lakóépületek lakóközösségei számára.

***A támogatás célja***

Budapest Főváros XV. kerület közigazgatási területén lévő kétlakásos és ennél nagyobb lakásszámú társasházak és szövetkezeti lakóépületek közös tulajdonban álló épületrészeinek, elemeinek felújítási, nagyobb volumenűkarbantartási és korszerűsítési munkáinak kamatmentesen visszatérítendő előfinanszírozott kölcsön formájában történő támogatása.

***Rendelkezésre álló keretösszeg***

A pályázat meghirdetésekor rendelkezésre álló keretösszeg 50 millió forint, melynek fedezete a Budapest Főváros XV. kerület Önkormányzat 2021. évi költségvetésről szóló 3/2021. (II.26.) önkormányzati rendelet 4.3. számú mellékletének Működési célú kölcsönök ÁHT-n kívülre és Felhalmozási célú kölcsönök ÁHT-n kívülre elnevezésű sorai.

***A támogatás formája és mértéke***

A pályázat a jelen felhívásban felsorolt célok, műszaki tartalmak megvalósítására nyújt kamatmentesen visszatérítendő kölcsönt, melyet az Önkormányzat előfinanszírozott formában biztosít.

A tervezett beruházásra, munkára elnyerhető összeg a pályázat tárgyát képező felújítás vagy karbantartás bruttó összköltségének legfeljebb 50 %-a lehet, egy pályázónak nyújtható egyösszegű támogatás felső határa 5 millió forint.

A támogatást a nyertes pályázó előleg formájában kapja meg a támogatási szerződés mindkét fél által történő aláírását követő 8 napon belül, mellyel a tervezett beruházás, munka megvalósítását követően számlák, bizonylatok benyújtásával teljes körűen el kell számolnia.

A támogatás felhasználására rendelkezésre álló idő a támogatási szerződés megkötésétől számított egy év. Az elszámolás részletes szabályait az önkormányzat által nyújtott pénzbeli támogatásokról szóló 6/2017. (III.1.) önkormányzati rendelet (a továbbiakban: rendelet) és annak 2. számú melléklete tartalmazza.

Az elnyert támogatást az Önkormányzat legfeljebb öt évig terjedő időtartamra kamatmentesen, a támogatási szerződésben meghatározott havi egyenlő részletekben történő visszafizetési kötelezettség vállalása mellett kölcsönként biztosítja.

***Pályázati feltételek***

A pályázaton azok a XV. kerületi társasházak és szövetkezeti lakóépületek vehetnek részt, ahol az önkormányzati tulajdoni hányad nem éri el az 50 %-ot. Pályázni a mellékelt *Jelentkezési adatlap* (1./1. sz. melléklet) és a jelen pályázati felhívás szerinti dokumentumok hiánytalan benyújtásával lehet.

A pályázaton való részvétel feltételrendszerét az önkormányzat által nyújtott pénzbeli támogatásokról szóló 6/2017. (III.1.) önkormányzati rendelet és az azzal összhangban lévő jelen pályázati felhívás határozza meg.

A pályázó vállalja, hogy a támogatás felhasználásával kapcsolatos valamennyi nyilvántartás, számla, bizonylat, illetve kimutatás ellenőrzésének lehetőségét biztosítja, valamint minden olyan okiratba, amely a szerződés teljesítését érinti biztosítja a betekintést.

**Érvénytelen a pályázat, ha:**

1. a rendelet és a pályázati felhívás szerinti kötelező formai és tartalmi követelményeknek nem felel meg, azokat nem teljesíti,
2. a pályázó határidőn túl nyújtotta be,
3. az esetleges hiánypótlási felhívást pályázó a nyitva álló hiánypótlási határidőn belül nem teljesítette,
4. nem a támogatásra jogosult vagy annak képviselője nyújtotta be,
5. a pályázó köztartozással rendelkezik,
6. az Önkormányzat által nyújtott korábbi támogatási szerződéssel összefüggésben elszámolási késedelemben van,
7. korábbi években az Önkormányzat mondta fel a támogatási szerződését és kizárta két évre a támogatási lehetőségből.

 **A támogatás nyújtásának feltételei:**

1. A társas- illetve szövetkezeti háznak rendelkezni kell a felújítási összeg minimum 50 %-ának megfelelő önrész összegével elkülönített számlán, melyről nyilatkoznia kell.
2. A támogatást nyújtó a támogatás összegére meghatározott törlesztő részlet fizetésének elmaradása esetén az elmaradás után a Ptk-ban rögzített kamatot számol fel.
3. A költségvetésben szereplő összeget meghaladó mindennemű kiadás 100 %-a a társas- illetve szövetkezeti házat terheli.
4. A pályázat elnyerése esetén az Önkormányzat a társas- illetve szövetkezeti házzal, annak képviselője útján támogatási szerződést köt a pályázati felhívás 1/3. sz. mellékletében foglaltak szerint.
5. Támogatott köteles írásban bejelenteni a munkák kezdésének és annak befejezésének időpontját (elektronikusan – palyazatvgf@bpxv.hu vagy postai úton 1153 Budapest, Bocskai utca 1-3.).
6. **A vagyon- és/vagy életveszély elhárítása miatt szükséges munkák, illetve a tervezett munkákhoz szükséges építőanyagok megrendelése a támogatási kérelem elbírálását megelőzően a Pályázó saját felelősségére megkezdhető.** Ezt jelezni kell a pályázati anyagban, illetve már benyújtott pályázat esetén az elbírálás, szerződéskötés időszakában legalább két munkanappal a munkák megkezdését (kivétel havaria helyzet miatt szükséges azonnali beavatkozás), illetve anyagrendelést megelőzően.

A felújítási vagy karbantartási munkákra a kivitelezővel a társas- illetve szövetkezeti ház köt vállalkozási szerződést.

***Támogatható tevékenységek***

1. teljes homlokzat hőszigetelése, homlokzatvakolás, színezés,
2. padlás hőszigetelés, hőszigetelés javítása,
3. magastető szerkezeti elemeinek, héjazatának felújítása, cseréje, bádogozás,
4. lapostető hő- és csapadékvíz elleni szigetelése, szigetelésének felújítása, korszerűsítése,
5. kémények felújítása, bélelése,
6. az épület fő tartószerkezeti elemeinek (alap, födém, fal, padló) részleges vagy teljes felújítása, korszerűsítése,
7. az épület víz- és hőszigetelésének javítása,
8. felszín alatti vizek károsító hatásának megszüntetése (utólagos talajnedvesség elleni falszigetelés),
9. az épület csapadékvíz elvezetésének javítását célzó munkák,
10. födémek, függőfolyosók, erkélyek, egyéb szerkezeti elemek felújítása,
11. az épület bejáratának, előterének akadálymentesítése,
12. közös tulajdonú homlokzati nyílászárók felújítása, helyreállítása, cseréje,
13. felvonók, szellőző berendezések felújítása, cseréje,
14. lépcsőházak felújítási munkái,
15. meglévő szeméttároló helység és szemétledobó felújítása, korszerűsítése, illetve annak kiváltását célzó új szeméttároló kialakítása (ingatlanon belül, vagy közterületen, érvényes közterület használati hozzájárulás megléte esetén),
16. az alapító okirat szerint közös tulajdonban lévő gépészeti (gáz, víz, csatorna) és elektromos vezetékhálózat (méretlen elektromos hálózat, villanyvezetékek) részleges, vagy teljes felújítása, cseréje,
17. strang, kazán cseréje és a fűtés korszerűsítése,
18. kerítés felújítása,
19. élet- illetve vagyonbiztonságot és egészséget veszélyeztető kialakult állapot megszüntetése.

A homlokzat hőszigetelése, színezése esetén a nyertes Pályázónak a kivitelezési munkák megkezdése előtt a Polgármesteri Hivatal Főépítészi Irodájával kell egyeztetnie (1153 Bp. Bocskai u. 1-3. C épület I. em. 116-119. iroda; tel.: 305-3352). A Főépítészi vélemény a pályázati dokumentációhoz csatolandó.

A meglévő szeméttároló helység és szemétledobó kiváltását célzó közterületen kialakítandó új szeméttároló kialakítása esetén csatolni szükséges a Pénzügyi Bizottság pozitív döntését az ingyenes közterület használathoz való hozzájárulásról.

Az élet- illetve vagyonbiztonságot és egészséget veszélyeztető kialakult állapot megszüntetésére irányuló felújítási munkák megvalósításához a pályázati dokumentációhoz szakértői vélemény csatolandó. Az azonnali beavatkozást igénylő állapotot dokumentálni szükséges dátummal ellátott fényképfelvétellel és jegyzőkönyvvel. A munkavégzést indokoló állapot rögzítő dokumentációja és a szakértői vélemény a veszélyhelyzet elhárítására irányuló munkák megkezdését követően 30 napon belül benyújtandó.

Nem számolhatók el olyan költségek, melyek a támogatási cél megvalósításával nincsenek közvetlen kapcsolatban.

Pályázni már megvalósult vagy megkezdett munkával nem lehetséges.

***A pályázat kihirdetésének módja***

A pályázati felhívás megtekinthető a *Tizenötödik* című kerületi újságban és az Önkormányzat honlapján ([www.bpxv.hu](http://www.bpxv.hu)).

A pályázati felhívás, a jelentkezési adatlap és annak mellékletei letölthetők az Önkormányzat honlapjáról, vagy személyesen igényelhetők a Polgármesteri Hivatal Városgazdálkodási Főosztályán, illetve az Ügyfélszolgálati Irodán (1153 Budapest, Bocskai utca 1-3.).

***Pályázat benyújtása és elbírálása***

A pályázatot magyar nyelven egy eredeti, hivatalos képviselő által cégszerűen aláírt példányban 2021. április 1. (csütörtök) 10 órától 2021. október 29. (péntek) 10 óra véghatáridőig személyesen lehet benyújtani a XV. kerületi Polgármesteri Hivatal Városgazdálkodási Főosztályán (cím: 1153 Budapest, Bocskai utca 1-3. A épület, II. emelet 213.) vagy elektronikusan a palyazatvgf@bpxv.hu e-mail címen egy eredeti példány postai úton (cím: 1153 Budapest, Bocskai utca 1-3.; címzett: Városgazdálkodási Főosztály) történő megküldése mellett. A benyújtás a kiírás dátumától a beadásra nyitva álló véghatáridőig folyamatos.

A határidőn túl érkezett pályázat érvénytelen.

A pályázat benyújtása díjmentes.

A pályázat szükséges mellékletei:

1. Jelentkezési adatlap (1. melléklet)
2. Közgyűlési jegyzőkönyv, amely tartalmazza:
	1. a társasház pályázatra való jelentkezési szándékát, a tervezett munka megnevezését,
	2. a tervezett munka teljes költségét és az önerő rendelkezésre állását,
	3. a pénzügyi forrást,
	4. a közös képviselő felhatalmazását a pályázat benyújtására.
3. Közgyűlési jegyzőkönyvet az elfogadott költségvetésről (bevételek és kiadások bemutatása, a források megjelölése), mely a tervezett munka költségeit is tartalmazza,
4. A közgyűlés által a tervezett munkára beérkezett árajánlatok közül elfogadott részletes, árazott költségvetést,
5. Vállalkozási szerződés
6. Amennyiben lehetséges fényképfelvételt a jelenlegi állapotról,
7. Tervet vagy leírást a tervezett munkákról,
8. Nyilatkozatot (2. melléklet),
9. Felhatalmazó levelet azonnali beszedési megbízásról – 2 db eredeti példány (3. a) melléklet),
10. Homlokzat felújítás esetén fényképfelvételt az épület meglévő állapotáról és a Főépítész véleményét,
11. Közterületen kialakítandó kukatároló építmény létesítése esetén a Pénzügyi Bizottság pozitív döntését az ingyenes közterület használathoz való hozzájárulásról,
12. Élet- illetve vagyonbiztonságot és egészséget veszélyeztető kialakult állapot megszüntetése esetén az azonnali beavatkozást igénylő állapotról készült dokumentációt (fényképfelvétel, jegyzőkönyv, szakértői vélemény),
13. Építési engedély köteles munkák esetén hatósági igazolást az építési engedély kérelem benyújtásáról, ez esetben nyertes pályázat esetén a támogatási szerződés megkötésének feltétele a jogerős építési engedély megléte.

Amennyiben a pályázat hiányos, úgy hiánypótlási felhívásra kerül sor, melyre egy alkalommal van lehetőség, melyet legkésőbb az értesítés átvételét követő 15 napon belül kell teljesíteni.

A pályázattal kapcsolatban érdeklődni Budapest Főváros XV. kerületi Polgármesteri Hivatal, Városgazdálkodási Főosztályán lehet (tel.: 305-3193, 305-3314, e-mail: palyazatvgf@bpxv.hu).

A beérkezett pályázatokat a Városgazdálkodási Főosztály megvizsgálja és a formailag és tartalmilag megfelelő pályázatokat a beérkezés sorrendjében nyilvántartásba veszi. Majd előterjesztést készít a Kerületfejlesztési Bizottság soron következő ülésére.

**Az elbírálás szempontjai:**

* a pályázat alaki megfelelősége,
* a tervek megalapozottsága,
* városképi szempontok,
* elbírálásnál a következő pontok kerülnek preferálásra:
	1. teljes homlokzat hőszigetelése, színezése,
	2. élet- és balesetveszély elhárítás,
	3. az épület állagának romlását megakadályozó munkák,
	4. energiahatékony korszerűsítés, felújítás.

A pályázat elbírálásával szemben jogorvoslatnak nincs helye.

Felhívjuk a pályázók figyelmét, hogy az előírt feltételek megléte sem kötelezi az Önkormányzatot az igényelt támogatási összeg biztosítására, annak mértéke ugyanis a rendelkezésre álló pénzügyi forrás nagyságától, valamint az érvényes pályázatok számától függ.

A Kerületfejlesztési Bizottság döntését követően a nyertes pályázókat a Városgazdálkodási Főosztály írásban értesíti.

A Bizottság döntését követően a műszaki tartalom nem módosítható, továbbá a Bizottság által megítélt támogatási összeg utólag akkor sem növelhető, ha a kivitelezési összeg váratlan kiadások miatt meghaladja a pályázatban közölt beruházási költségeket.

Amennyiben az elbírálást követően a felújítás vagy karbantartás költsége a pályázati anyagban szereplő végösszeghez képest csökken, úgy a pályázó számára a Bizottság által megítélt teljes támogatási összeg is csökken és ebben az esetben az odaítélt támogatás a teljes felújítás lecsökkent összköltségének az 50 %-át nem haladhatja meg. Ellenkező esetben a Támogatási szerződés módosítása szükséges a Bizottság támogatási összeg módosításáról szóló döntését követően.

***Támogatási szerződés***

A nyertes pályázókkal az Önkormányzat Támogatási Szerződést köt (3. melléklet) és a támogatási szerződés megkötésétől, mindkét fél által történő aláírásától számított 8 napon belül átutalja a támogatás összegét a nyertes társasház támogatási szerződésben megjelölt bankszámlájára.

Pályázó a támogatás tárgyát képező munkára a kivitelezést megvalósító vállalkozóval szerződést vagy előszerződést köt. Azonban nyertes pályázat esetén a pályázati anyagban megjelölt munkák kivitelezése leghamarabb a támogatási szerződés mindkét fél által történő aláírását követően kezdhető csak meg. Kivételt képez ez alól a havaria helyzet, ahol az azonnali beavatkozást igénylő állapotot dokumentálni szükséges dátummal ellátott fényképfelvétellel és jegyzőkönyvvel és ezt követően a munka megkezdhető a támogatási szerződés megkötését megelőzően is.

A támogatási szerződés megkötése előtt indokolt esetben a felújítási vagy karbantartási munkákhoz szükséges anyagok beszerzése is megkezdhető.

A nyertes pályázónak a munkálatok megkezdését írásban (elektronikusan – palyazatvgf@bpxv.hu vagy postai úton 1153 Budapest, Bocskai utca 1-3.) be kell jelentenie a Városgazdálkodási Főosztálynak a kivitelezés megkezdése előtt legalább 5 nappal.

A munkálatok befejezésére egy év áll rendelkezésre.

Ha a pályázó a vállalt munkákat nem tudja a pályázati felhívásnak megfelelően megvalósítani és elszámolni, továbbá az elszámolás kapcsán a hiánypótlás során a rendelkezésre álló határidő eredménytelen leteltét és eredménytelen felszólítást követően a támogatási összeget támogatott a Polgári törvénykönyvről szóló törvény szerinti kamatokkal együtt köteles a támogató részére visszafizetni.

***A támogatást nyújtót megillető jogok:***

1. A munkálatok folyamatát bármikor ellenőrizni, megtekinteni,
2. A kölcsönösszeg felhasználásával kapcsolatos valamennyi nyilvántartást, számlát, bizonylatot áttekinteni, ellenőrizni, illetve a kölcsön felhasználásával kapcsolatban írásbeli tájékoztatást kérni,
3. Minden olyan okiratba betekinteni, amely a szerződés teljesítését érinti,
4. A pályázati felhívásban előírt elkülönített felújítási alap számlaegyenlegét és az üzemeltetési alapszámla egyenlegét a kölcsön időtartama alatt folyamatosan megismerni.

***A pályázaton elnyert támogatás érvényessége és az elszámolás követelményei***

A támogatott tevékenység megvalósításáról és a pénzösszeg felhasználásáról előfinanszírozás esetén a támogatás összegének felhasználását követően, a támogatási döntés szerinti határidőben – jelen esetben egy év -, de legkésőbb a tárgyévet követő év január 31-ig a támogatottnak elszámolást kell benyújtania. A támogatási összeg felhasználási határidejét és az elszámolás határidejét a támogató a támogatottnak a határidő leteltét megelőző 20. napig írásban benyújtott indokolt kérelmére egy ízben módosíthatja. A felhasználás egyéb feltételeinek módosítása nem kérhető.

Támogatott a támogatási összeget kizárólag a támogatási szerződésben megjelölt célokra fordíthatja, köteles a támogatási összeget hatékonyan, a támogatott célok megvalósítása érdekében felhasználni.

Támogatott a pályázatban vállalt munka elkészüléséről írásban értesíti a Városgazdálkodási Főosztályt (elektronikusan – palyazatvgf@bpxv.hu vagy postai úton 1153 Budapest, Bocskai utca 1-3.).

A pályázónak az alábbi dokumentumok benyújtása mellett kell elszámolnia a kapott támogatásról:

1. beszámoló a megvalósult munkákról (3. c) melléklet),
2. vállalkozóval kötött szerződés hitelesített másolata,
3. tételes árajánlat,
4. műszaki átadás-átvételi jegyzőkönyv, lehetőség szerint fényképfelvétel,
5. építési engedély köteles felújítás esetén használatbavételi engedély,
6. összesítő táblázat (3. d) melléklet),
7. a kivitelező által kiállított – a támogatás összegéből és az önerőből kifizetett, záradékkal (záradék szövege: *„Kifizetve a XV. kerületi Önkormányzattól sorszám/2021. számú támogatási szerződés alapján kapott támogatásból”)* ellátott számlák hitelesített másolata,
8. pénzforgalmi bizonylat hitelesített másolata a támogatási összeg és az önrész kifizetéséről, készpénzes kifizetés esetén kiadási pénztárbizonylat hitelesített másolata.

Az elszámolás során a támogatott részéről benyújtott számlamásolatokat és az egyéb kapcsolódó bizonylatokat előzetesen átvizsgálja a Hivatal Városgazdálkodási Főosztálya, a benyújtott pénzügyi bizonylatok számszaki, alaki vizsgálatát pedig a Közgazdasági Főosztály végzi. A támogatás felhasználásának elszámolása a szerződés aláírásakor hatályos számviteli szabályok szerint történik.

Hiányosan benyújtott elszámolás esetén egyszer van lehetősége a pályázónak a hiánypótlásra, melyet legkésőbb az értesítés átvételét követő 20 napon belül kell teljesíteni.

A Városgazdálkodási Főosztály előterjesztést készít a Kerületfejlesztési Bizottság soron következő ülésére.

A támogatási összeg felhasználásával kapcsolatos elszámolás minden esetben külön döntéssel kerül elfogadásra vagy elutasításra.

Támogatott köteles a támogatási összeg felhasználására vonatkozó dokumentumokat elkülönítetten kezelni és azokat az elszámolási határidőt követő 8 évig teljes körűen megőrizni.

Amennyiben a megvalósításra és az elszámolásra nyitva álló határidő eredménytelenül telik le úgy eredménytelen felszólítást vagy eredménytelen hiánypótlási felhívást követően a támogatási összeget támogatott a Polgári törvénykönyvről szóló törvény szerinti kamatokkal együtt köteles a támogató részére visszafizetni.